7 ವಿದೇಶಿ ಕೋಚರ್ಸ್ vs ಅನಿಲ್ ಕುಂಬ್ಳೆ..! ಐಪಿಎಲ್ ಹೆಸರಿಗೆ ಇಂಡಿಯನ್ ಪ್ರೀಮಿಯರ್ ಲೀಗ್, ಆದರೆ ಐಪಿಎಲ್ನಲ್ಲಿ ನಡೆಯೋದು ಮಾತ್ರ ವಿದೇಶ ಕೋಚ್ಗಳ ದರ್ಬಾರ್. ಹೌದು..! ಐಪಿಎಲ್ ಟೂರ್ನಿ ಅಂದಾಕ್ಷಣ ನೆನಪಿಗೆ ಬರೋದು ಭಾರತ ಹಾಗೂ ಭಾರತೀಯ ಕ್ರಿಕೆಟಿಗರು. ಸ್ವದೇಶಿ, ವಿದೇಶಿ ಆಟಗಾರರು ಟೂರ್ನಿಯಲ್ಲಿ ಭಾಗವಹಿಸಿದ್ರು. ಭಾರತೀಯ ಯುವ ಪ್ರತಿಭೆಗಳಿಗೆ ಮಾತ್ರ ಹೆಚ್ಚಿನ ಬೆಲೆ ಸಿಗುತ್ತೆ. ಆದರೆ ಕೋಚ್ಗಳ ವಿಚಾರಕ್ಕೆ ಬಂದರೆ ಮಾತ್ರ, ಬಹುತೇಕ ವಿದೇಶಿ ಕೋಚ್ಗಳೇ ಐಪಿಎಲ್ ತಂಡಗಳ ಮಾರ್ಗದರ್ಶಕರಾಗಿದ್ದಾರೆ. 8 ತಂಡಗಳ ಪೈಕಿ ಓರ್ವ ಭಾರತೀಯ ಮಾತ್ರ ಕೋಚ್..! ಹೌದು..! ಐಪಿಎಲ್ ಟೂರ್ನಿಯಲ್ಲಿ ಒಟ್ಟು 8 ತಂಡಗಳು ಭಾಗವಹಿಸುತ್ತಿವೆ. 8 ತಂಡಗಳ ಪೈಕಿ 7 ತಂಡಗಳ ಕೋಚ್ಗಳು ವಿದೇಶಿಗರೇ ಆಗಿದ್ದಾರೆ. ಅದರಂತೆ ರಾಯಲ್ ಚಾಲೆಂಜರ್ಸ್ ಬೆಂಗಳೂರು ಸೈಮನ್ ಕ್ಯಾಟಿವ್ ಮಾರ್ಗದರ್ಶನ ಹೊಂದಿದ್ರೆ. ಕೋಲ್ಕತಾ ನೈಟ್ ರೈಡರ್ಸ್ ಬ್ರೆಂಡನ್ ಮೆಕಲಮ್, ಮುಂಬೈ ಇಂಡಿಯನ್ಸ್ಗೆ ದಿಗ್ಗಜ ಮಹೇಲಾ ಜಯವರ್ಧನೆ, ರಾಜಸ್ಥಾನ ರಾಯಲ್ಸ್ಗೆ ಆಯಂಡ್ರೂ ಮೆಕ್ಡೋನಾಲ್ಡ್ ಕೋಚ್ ಆಗಿದ್ದಾರೆ. ಸನ್ ರೈಸರ್ಸ್ ಹೈದರಾಬಾದ್ ತಂಡಕ್ಕೆ ಟ್ರೆವೊರ್ ಬೈಲಿಸ್, ಯುವ ಆಟಗಾರರನ್ನೇ ಒಳಗೊಂಡ ಡೆಲ್ಲಿ ಕ್ಯಾಪಿಟಲ್ಸ್ ತಂಡಕ್ಕೆ ಆಸ್ಟ್ರೇಲಿಯಾ ದಿಗ್ಗಜ ರಿಕಿ ಪಾಂಟಿಂಗ್, ಚೆನ್ನೈ ಸೂಪರ್ ಕಿಂಗ್ಸ್ ತಂಡಕ್ಕೆ ಸ್ಟೀಫನ್ ಫ್ಲೆಮಿಂಗ್ ಕೋಚ್ಗಳಾಗಿ ಕಾರ್ಯ ನಿರ್ವಹಿಸುತ್ತಿದ್ದಾರೆ. ಈ ಪೈಕಿ ಕಿಂಗ್ಸ್ ಇಲವೆನ್ ಪಂಜಾಬ್ ಫ್ರಾಂಚೈಸಿ ಮಾತ್ರ, ಭಾರತೀಯ ಕೋಚ್ ಅನಿಲ್ ಕುಂಬ್ಳೆಗೆ ಅವಕಾಶ ನೀಡಲಾಗಿದೆ. ಅದು ಕನ್ನಡಿಗ ಅನಿಲ್ ಕುಂಬ್ಳೆಗೆ ಅನ್ನೋದು ವಿಶೇಷ. ಆ ಮೂಲಕ 2020ರ ಐಪಿಎಲ್ ಟೂರ್ನಿಯಲ್ಲಿ ಕಾರ್ಯ ನಿರ್ವಹಿಸುತ್ತಿರುವ ಏಕೈಕ ಸ್ವದೇಶಿ ಕೋಚ್ ಅನ್ನೋ ಹೆಗ್ಗಳಿಕೆಗೆ ಪಾತ್ರರಾಗಿದ್ದಾರೆ. ಟ್ರೋಫಿಗಾಗಿ 7 ವಿದೇಶಿ ಕೋಚ್ಗಳ ಜೊತೆ ಸೆಣಸು..! 12 ಆವೃತ್ತಿಗಳಿಂದ ಕಿಂಗ್ಸ್ ಇಲೆವೆನ್ ಪಂಜಾಬ್ ಐಪಿಎಲ್ ಟ್ರೋಫಿ ಗೆಲ್ಲುವಲ್ಲಿ ವಿಫಲವಾಗುತ್ತಿದೆ. ಆಗಾಗಿ ಚೊಚ್ಚಲ ಐಪಿಎಲ್ ಗೆಲ್ಲುವ ಕನವರಿಕೆಯಲ್ಲಿರುವ ಕಿಂಗ್ಸ್ ಇಲೆವೆನ್ ಪ್ರಾಂಚೈಸಿ, ಯುವ ಆಟಗಾರ ಕೆ.ಎಲ್.ರಾಹುಲ್ಗೆ ತಂಡದ ಸಾರಥ್ಯ ನೀಡಿದೆ. ಅದರಂತೆ ದಿಗ್ಗಜ ಅನಿಲ್ ಕುಂಬ್ಳೆಯನ್ನ ತಂಡದ ಮಾರ್ಗದರ್ಶಕರನ್ನಾಗಿ ಕರೆತಂದಿದೆ. ಯುವ ಹಾಗೂ ಅನುಭವಿ ಆಟಗಾರನ್ನ ಒಳಗೊಂಡಿರುವ ಕಿಂಗ್ಸ್ ತಂಡವನ್ನ ಯಶಸ್ಸಿನೆಡೆಗೆ ನಡೆಸಬೇಕಾದ ಜವಾಬ್ದಾರಿ ಅನಿಲ್ ಕುಂಬ್ಳೆ ಮೇಲಿದೆ. ಆಗಾಗಿ ಈ ಬಾರಿಯ ಐಪಿಎಲ್ ಟೂರ್ನಿ ಅನಿಲ್ ಕುಂಬ್ಳೆ ವರ್ಸಸ್ ವಿದೇಶಿ ಕೋಚ್ಗಳು ಎನ್ನುವಂತಾಗಿದೆ. 2013ರಲ್ಲಿ ಮುಂಬೈ ಇಂಡಿಯನ್ಸ್ ತಂಡದ ಮೆಂಟರ್ ಹಾಗೂ ಮಾರ್ಗದರ್ಶಕರಾಗಿ ಕಾರ್ಯ ನಿರ್ವಹಿಸಿದ್ದರು. ಆ ವರ್ಷ ಮುಂಬೈ ಇಂಡಿಯನ್ಸ್ ಚೊಚ್ಚಲ ಐಪಿಎಲ್ ಪ್ರಶಸ್ತಿಗೆ ಮುತ್ತಿಟ್ಟಿತ್ತು. ನಂತರ 2015ರಲ್ಲಿ ಚೀಫ್ ಮೆಂಟರ್ ಆಗಿ ನೇಮಕಗೊಂಡಾಗ ಮತ್ತೊಮ್ಮೆ ಮುಂಬೈ ಚಾಂಪಿಯನ್ ಆಗಿ ಹೊರಹೊಮ್ಮಿತ್ತು. ಜೂನ್ 2016ರಿಂದ ಜೂನ್ 2017ರವರೆಗೆ ಅನಿಲ್ ಕುಂಬ್ಳೆ ಮಾರ್ಗದರ್ಶನದಲ್ಲಿ ಟೀಮ್ ಇಂಡಿಯಾ ಏಕದಿನ, ಟಿ20, ಟೆಸ್ಟ್ ಸೇರಿದಂತೆ 10 ಸರಣಿಗಳಲ್ಲಿ 8 ಸರಣಿಗಳನ್ನ ಗೆದ್ದು ಬೀಗಿತ್ತು. ಈ ಮೂಲಕ ಈಗಾಗಲೇ ಟೀಮ್ ಇಂಡಿಯಾ ಹಾಗೂ ಮುಂಬೈ ಇಂಡಿಯನ್ಸ್ ಮಾರ್ಗದರ್ಶಕರಾಗಿ ಯಶಸ್ಸು ಕಂಡಿರುವ ಅನಿಲ್ ಕುಂಬ್ಳೆ, ಇದೀಗ ಮತ್ತೊಂದು ಸವಾಲಿಗೆ ಸಿದ್ದರಾಗಿದ್ದು, 7 ವಿದೇಶಿ ಕೋಚ್ಗಳ ವಿರುದ್ಧ ಸಕ್ಸಸ್ ಕಾಣ್ತಾರ ಅನ್ನೋದನ್ನ ಕಾದು ನೋಡಬೇಕಿದೆ.